b'\n_START_ARTICLE_\nOlga Bergholtz\n_START_PARAGRAPH_\nOlga Fjodorovna Bergholtz (ven. \xd0\x9e\xcc\x81\xd0\xbb\xd1\x8c\xd0\xb3\xd0\xb0 \xd0\xa4\xd1\x91\xd0\xb4\xd0\xbe\xd1\x80\xd0\xbe\xd0\xb2\xd0\xbd\xd0\xb0 \xd0\x91\xd0\xb5\xd1\x80\xd0\xb3\xd0\xb3\xd0\xbe\xcc\x81\xd0\xbb\xd1\x8c\xd1\x86; 16. toukokuuta (J: 3. toukokuuta) 1910 Pietari \xe2\x80\x93 13. marraskuuta 1975 Leningrad) oli ven\xc3\xa4l\xc3\xa4inen neuvostorunoilija._NEWLINE_Olga Bergholtz syntyi l\xc3\xa4\xc3\xa4k\xc3\xa4rin perheeseen. Ensimm\xc3\xa4iset teoksensa h\xc3\xa4n julkaisi 15-vuotiaana. Vuonna 1926 h\xc3\xa4n liittyi nuorten proletaarikirjailijoiden Smena-ryhm\xc3\xa4\xc3\xa4n. Vuonna 1930 Bergholtz valmistui Leningradin yliopiston filologisesta tiedekunnasta. H\xc3\xa4n ty\xc3\xb6skenteli journalistina Kazakstanissa ja Leningradissa, julkaisi useita lastenkirjoja ja kuvauskokoelmia. Ensimm\xc3\xa4iset runokokoelmat ilmestyiv\xc3\xa4t vuosina 1934 ja 1936._NEWLINE_Stalinin vainojen aikana Bergholtz vangittiin joulukuussa 1938, mutta vapautettiin syytt\xc3\xb6m\xc3\xa4n\xc3\xa4 seuraavan vuoden hein\xc3\xa4kuussa. H\xc3\xa4nen ensimm\xc3\xa4inen aviomiehens\xc3\xa4 Boris Kornilov menehtyi vankeudessa. Vuonna 1940 Bergholtz hyv\xc3\xa4ksyttiin NKP:n j\xc3\xa4seneksi._NEWLINE_Leningradin piirityksen aikana Bergholtzin l\xc3\xa4hes p\xc3\xa4ivitt\xc3\xa4iset radioesiintymiset tekiv\xc3\xa4t h\xc3\xa4nest\xc3\xa4 kaupungin puolustajien urhoollisuuden, k\xc3\xa4rsiv\xc3\xa4llisyyden ja toivon symbolin. H\xc3\xa4nen runoelmansa ja runokokoelmansa Fevralski dnevnik (\xe2\x80\x9dHelmikuun p\xc3\xa4iv\xc3\xa4kirja\xe2\x80\x9d, 1942), Leningradskaja poema (\xe2\x80\x9dLeningrad-runoelma\xe2\x80\x9d, 1942), Leningradskaja tetrad (\xe2\x80\x9dLeningrad-vihko\xe2\x80\x9d, 1942), Leningrad (1944), Pamjati za\xc5\xa1t\xc5\xa1itnikov (\xe2\x80\x9dPuolustajien muistolle\xe2\x80\x9d, 1944), Govorit Leningrad (\xe2\x80\x9dT\xc3\xa4\xc3\xa4ll\xc3\xa4 Leningrad\xe2\x80\x9d, 1946) ja Tvoi put (\xe2\x80\x9dSinun tiesi\xe2\x80\x9d, 1945) kuvaavat avoimesti ja vilpitt\xc3\xb6m\xc3\xa4sti piiritetyn kaupungin arkea. Yhdess\xc3\xa4 Georgi Makogonenkon kanssa Bergholtz laati elokuvan Leningradskaja simfonija (\xe2\x80\x9dLeningrad-sinfonia\xe2\x80\x9d, 1945) k\xc3\xa4sikirjoituksen. H\xc3\xa4nen sanansa \xe2\x80\x9dKet\xc3\xa4\xc3\xa4n ei ole unohdettu, mit\xc3\xa4\xc3\xa4n ei ole unohdettu\xe2\x80\x9d on kaiverrettu Piskarjovkan hautausmaan graniittiin. Bergholtzin toinen aviomies, kirjallisuudentutkija Nikolai Molt\xc5\xa1anov kuoli n\xc3\xa4lk\xc3\xa4\xc3\xa4n piirityksen aikana._NEWLINE_Vuonna 1950 Bergholtz sai Stalinin palkinnon runoelmasta Pervorossijsk. Tragedia Vernost (\xe2\x80\x9dUskollisuus\xe2\x80\x9d, 1954) kuvaa Sevastopolin puolustusta vuosina 1941\xe2\x80\x931942. P\xc3\xa4\xc3\xa4teoksenaan kirjailija piti vuonna 1959 ilmestynytt\xc3\xa4 proosakirjaa Dnevnyje zvjozdy (\xe2\x80\x9dP\xc3\xa4iv\xc3\xa4n t\xc3\xa4hdet\xe2\x80\x9d). My\xc3\xb6hemmist\xc3\xa4 runokokoelmista merkitt\xc3\xa4vin on Bergholtzin l\xc3\xa4hes kolmenkymmenen vuoden ajan kirjoittama Uzel (\xe2\x80\x9dSolmu\xe2\x80\x9d, 1965)._NEWLINE_Runoilija on palkittu Leninin ja Ty\xc3\xb6n punaisen lipun kunniamerkeill\xc3\xa4. H\xc3\xa4net on haudattu Sutelan kirjailijahautausmaalle.'